Document ID: 32015R0220

A BIZOTTSÁG (EU) 2015/220 VÉGREHAJTÁSI RENDELETE
(2015. február 3.)
az Európai Unióban működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló 1217/2009/EK tanácsi rendelet alkalmazására vonatkozó szabályok megállapításáról
AZ EURÓPAI BIZOTTSÁG,
tekintettel az Európai Unióban működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 2009. november 30-i 1217/2009/EK tanácsi rendeletre (1) és különösen annak 5. cikke (1) bekezdésének első albekezdésére, 5a. cikke (2) és (4) bekezdésére, 5b. cikke (7) bekezdésére, 7. cikke (2) bekezdésére, 8. cikke (3) bekezdésének harmadik albekezdésére, valamint 19. cikke (3) bekezdésére,
mivel:
(1)
A Lisszaboni Szerződés hatálybalépését követően az 1318/2013/EU európai parlamenti és tanácsi rendelet (2) módosította az 1217/2009/EK rendeletet annak érdekében, hogy azt hozzáigazítsa az Európai Unió működéséről szóló szerződés 290. és 291. cikkéhez. Az e hozzáigazításból eredő új jogi keret működésének biztosítása érdekében szabályokat kell elfogadni felhatalmazáson alapuló jogi aktusok és végrehajtási aktusok útján. Az új szabályoknak az 1217/2009/EK rendelet végrehajtását célzó, a Bizottság által elfogadott, meglévő szabályok helyébe kell lépniük. Ezért indokolt hatályon kívül helyezni a 283/2012/EU (3) és a 730/2013/EU (4) bizottsági végrehajtási rendeletet.
(2)
Az 1217/2009/EK rendelet 5. cikkének megfelelően szükség van a gazdasági méretre vonatkozó küszöbértékek megállapítására. A szóban forgó küszöbértékeknek tagállamonként, sőt bizonyos esetekben a mezőgazdasági számviteli információs hálózat (FADN) körzetei szerint is változóknak kell lenniük annak érdekében, hogy tükrözzék a különböző tagállamok, illetve körzetek mezőgazdasági üzemszerkezete közötti eltéréseket.
(3)
Az 1217/2009/EK rendelet 5a. cikke értelmében az adatokat az adatszolgáltató üzemek kiválasztására szolgáló terv (a továbbiakban: kiválasztási terv) alapján kell gyűjteni. A kiválasztási terv alkalmazásakor a megfigyelt alapsokaságot az 1217/2009/EK rendelet I. mellékletében felsorolt FADN-körzetek, valamint a gazdaságtípusok és a gazdasági méret szerint kell rétegezni.
(4)
Annak érdekében, hogy az adatszolgáltató üzemekből a megfigyelt alapsokaság rétegzésével reprezentatív mintát lehessen összeállítani, célszerű tagállamonként és FADN-körzetenként meghatározni az adatszolgáltató üzemek számát.
(5)
A kiválasztási tervet az érintett számviteli év kezdete előtt el kell készíteni annak érdekében, hogy a Bizottságnak módjában álljon még azelőtt ellenőrizni a terv tartalmát, hogy azt az adatszolgáltató üzemek kiválasztására felhasználják.
(6)
Az 1217/2009/EK rendelet 5b. cikkében meghatározott, az FADN alkalmazásához kapcsolódó célkitűzések teljesítése érdekében végrehajtási szabályokat kell megállapítani az uniós tipológiára vonatkozóan.
(7)
Az üzem gazdaságtípusát és gazdasági méretét gazdasági kritérium alapján célszerű meghatározni. E célra az 1217/2009/EK rendelet 5b. cikkének (2) bekezdésében említett standard termelési értéket indokolt használni. A standard termelési értékeket termékenként és a gazdaságszerkezeti felmérések mutatóinak az 1166/2008/EK európai parlamenti és tanácsi rendelet (5) III. mellékletében szereplő jegyzékével összhangban kell megállapítani. E tekintetben meg kell feleltetni egymásnak a szerkezeti felmérések mutatóit és az FADN keretében használt mezőgazdasági adatszolgáltatási űrlap rovatait.
(8)
Tekintettel a mezőgazdasági üzemhez közvetlenül kapcsolódó, de az üzem mezőgazdasági tevékenységein kívüli jövedelemszerző tevékenységekből származó jövedelem növekvő jelentőségére, indokolt beépíteni az uniós tipológiába az ezeknek az üzemhez közvetlenül kapcsolódó egyéb jövedelemszerző tevékenységeknek a jelentősége szerinti osztályozás alapját képező változót.
(9)
Szükséges továbbá megállapítani bizonyos szabályokat a standard termelési értékeknek és a kiszámításukhoz szükséges adatoknak a Bizottsághoz történő továbbítására vonatkozóan.
(10)
Az 1198/2014/EU felhatalmazáson alapuló bizottsági rendelet (6) meghatározza az 1217/2009/EK rendelet 8. cikkében említett számviteli adatok főbb csoportjait, és megállapítja a szóban forgó adatok gyűjtésére vonatkozó általános szabályokat. A mezőgazdasági üzemek jövedelmének megbízható módon történő meghatározása céljából összeállított mezőgazdasági adatszolgáltatási űrlap segítségével összegyűjtött számviteli adatok típusának, meghatározásának és közlési formájának a vizsgált adatszolgáltató mezőgazdasági üzemektől függetlenül egységesnek kell lennie. Ezért meg kell határozni a mezőgazdasági adatszolgáltatási űrlap megjelenési formáját és felépítését, valamint az adatok Bizottsághoz történő benyújtásának módjait és határidőit. A mezőgazdasági adatszolgáltatási űrlap révén összegyűjtött adatok kapcsán figyelembe kell venni a közös agrárpolitika 2013. évi reformját is.
(11)
Annak biztosítása érdekében, hogy a szolgáltatott számviteli adatok kezelése egységes módon és kellő időben történjen, a megfelelően kitöltött mezőgazdasági adatszolgáltatási űrlapokat az egyes tagállamok által az 1217/2009/EK rendelet 7. cikke szerint kijelölt kapcsolattartó irodának időben el kell juttatnia a Bizottsághoz. A számviteli adatoknak a Bizottság számára történő szolgáltatására irányuló folyamatot úgy kell kialakítani, hogy az a gyakorlatban jól alkalmazható és biztonságos legyen. Ezért indokolt előírni a kapcsolattartó irodák számára, hogy az érintett információkat közvetlenül a Bizottsághoz továbbítsák, a Bizottság által az említett rendelet és a kapcsolódó további szabályok alkalmazása céljára létrehozott számítógépes rendszeren keresztül. A szóban forgó adatok Bizottsághoz történő benyújtására vonatkozó határidőket helyénvaló a tagállamok által az ilyen adatok szolgáltatása tekintetében korábban tanúsított magatartás figyelembevételével megállapítani.
(12)
Ahhoz, hogy a mezőgazdasági adatszolgáltatási űrlapokért járó átalánydíj kifizethető legyen, az űrlapokat megfelelően kitöltve kell benyújtani a Bizottsághoz.
(13)
Az 1217/2009/EK rendelet tagállamonként korlátozza azoknak a megfelelően kitöltött mezőgazdasági adatszolgáltatási űrlapoknak a teljes számát, amelyekre uniós térítési díj fizethető. Indokolt engedélyezni az adatszolgáltató üzemek FADN-körzetenkénti számának rugalmas kezelését, feltéve, hogy az érintett tagállam adatszolgáltató üzemeinek az 1217/2009/EK rendeletben megállapított teljes száma nem változik.
(14)
Az 1217/2009/EK rendelet 19. cikke értelmében az Európai Unió általános költségvetésének a Bizottságra vonatkozó szakaszában szerepeltetendő előirányzatoknak fedezniük kell azon átalánydíj teljes összegét, amely a tagállamoknak a megfelelően kitöltött, a Bizottsághoz a megadott határidőn belül benyújtott mezőgazdasági adatszolgáltatási űrlapokért jár. Indokolt előírni, hogy azoknak a megfelelően kitöltött mezőgazdasági adatszolgáltatási űrlapoknak a száma, amelyek után átalánydíj kerül kifizetésre, nem haladhatja meg az adatszolgáltató üzemek maximális számát.
(15)
A mezőgazdasági adatszolgáltatási űrlapokon szereplő adatok kezelésére irányuló folyamatok javítása érdekében indokolt magasabb összegű átalánydíjat fizetni azon tagállamok számára, amelyek a mezőgazdasági adatszolgáltatási űrlapok benyújtására vonatkozóan meghatározott határidőnél korábban küldik meg a megfelelően kitöltött mezőgazdasági adatszolgáltatási űrlapokat.
(16)
Tekintve, hogy az e rendeletben előírt intézkedéseket a 2015. számviteli évtől kell alkalmazni, indokolt, hogy e rendelet alkalmazása is ugyanattól a számviteli évtől vegye kezdetét.
(17)
Az e rendeletben előírt intézkedések összhangban vannak a mezőgazdasági számviteli információs hálózat bizottságának véleményével,
ELFOGADTA EZT A RENDELETET:
1. FEJEZET
ADATFELVÉTELI TERÜLET ÉS KIVÁLASZTÁSI TERV
1. cikk
A gazdasági méretre vonatkozó küszöbérték
A gazdasági méretre vonatkozó, az 1217/2009/EK rendelet 5. cikke (1) bekezdésének első albekezdésében említett küszöbértékeket e rendelet I. melléklete határozza meg.
2. cikk
Az adatszolgáltató üzemek száma
Az adatszolgáltató üzemeknek az 1217/2009/EK rendelet 5a. cikkének (2) bekezdésében említett, tagállamonként és a mezőgazdasági számviteli információs hálózat körzetei szerint megállapított számát e rendelet II. melléklete határozza meg.
3. cikk
Kiválasztási terv
(1) Az adatok formájával és tartalmával kapcsolatos, az 1217/2009/EK rendelet 5a. cikkének (4) bekezdésében említett mintákat és módszereket e rendelet III. melléklete ismerteti.
(2) A tagállamok elektronikus úton tájékoztatják a Bizottságot az 1217/2009/EK rendelet 5a. cikkének (1) bekezdésében említett, az ugyanazon rendelet 6. cikkének (2) bekezdése szerinti nemzeti bizottság által jóváhagyott kiválasztási tervről; e tájékoztatást legkésőbb két hónappal a terv tárgyát képező számviteli év kezdetét megelőzően el kell juttatni a Bizottsághoz.
2. FEJEZET
A MEZŐGAZDASÁGI ÜZEMEK UNIÓS TIPOLÓGIÁJA
4. cikk
Szakosodott gazdaságtípusok
Az 1217/2009/EK rendelet 5b. cikkének (3) bekezdésében említett konkrét szakosodott gazdaságtípusokra vonatkozó számítás tekintetében alkalmazandó módszereket, valamint a szóban forgó gazdaságtípusok és az ugyanabban a cikkben említett általános, illetve fő gazdaságtípusok közötti megfeleléseket e rendelet IV. melléklete ismerteti.
5. cikk
Az üzem gazdasági mérete
Az üzem gazdasági méretének az 1217/2009/EK rendelet 5b. cikkének (4) bekezdése szerinti kiszámításához alkalmazandó módszert és az ugyanazon rendelet 5b. cikkének (1) bekezdésében említett gazdasági méretosztályokat e rendelet V. melléklete ismerteti.
6. cikk
Standard termelési érték és teljes standard termelési érték
(1) Az egyes jellemzőkhöz (mutatókhoz) tartozó, az 1217/2009/EK rendelet 5b. cikkének (2) bekezdésében említett standard termelési értékek meghatározására szolgáló számítás elvégzéséhez használandó módszert és a kapcsolódó adatok összegyűjtésére irányuló eljárásokat e rendelet VI. melléklete ismerteti.
Az adott üzem különböző jellemzőinek (mutatóinak) az 1217/2009/EK rendelet 5b. cikkének (2) bekezdése szerinti standard termelési értékét az e rendelet VI. melléklete 2. pontjának b) alpontjában említett minden egyes földrajzi egység és a gazdaságszerkezeti felmérésre vonatkozóan az 1166/2008/EK rendelet III. mellékletében felsorolt, a növénykultúrákra és az állatállományra vonatkozó minden egyes mutató tekintetében meg kell határozni.
(2) Az adott üzem teljes standard termelési értékének kiszámításához a növénykultúrákra, illetve az állatállományra vonatkozó egyes mutatók standard termelési értékét meg kell szorozni a megfelelő egységek számával.
7. cikk
Az üzemhez közvetlenül kapcsolódó egyéb jövedelemszerző tevékenységek
Az üzemhez közvetlenül kapcsolódó, az 1217/2009/EK rendelet 5b. cikkének (5) bekezdésében említett egyéb jövedelemszerző tevékenységek meghatározását e rendelet VII. mellékletének A. része tartalmazza. A szóban forgó tevékenységek jelentőségét százaléksávban kell kifejezni. A százaléksávok e rendelet VII. mellékletének C. részében kerülnek megállapításra.
Az első bekezdésben említett jövedelemszerző tevékenységek jelentőségének megbecslésére alkalmazandó módszert e rendelet VII. mellékletének B. és C. része ismerteti.
8. cikk
A standard termelési értékek és a meghatározásukhoz felhasznált adatok bejelentése
(1) A tagállamok az N. év referencia-időszakára vonatkozóan az N+3. év december 31-ig benyújtják a Bizottságnak (az Eurostatnak) az 1217/2009/EK rendelet 5b. cikkének (6) bekezdésében említett standard termelési értékeket és a meghatározásukhoz felhasznált adatokat.
(2) A tagállamok az (1) bekezdésben említett adatokat a Bizottság (az Eurostat) által e célra rendelkezésre bocsátott számítógépes rendszereken keresztül nyújtják be.
3. FEJEZET
A MEZŐGAZDASÁGI ADATSZOLGÁLTATÁSI ŰRLAPOK ÉS AZ ADATOK BENYÚJTÁSA A BIZOTTSÁGHOZ
9. cikk
A mezőgazdasági adatszolgáltatási űrlapok megjelenési formája és felépítése
Az 1217/2009/EK rendelet 8. cikkében említett számviteli adatokat tartalmazó közlés megjelenési formáját és felépítését, valamint a kapcsolódó utasításokat e rendelet VIII. melléklete ismerteti.
10. cikk
A Bizottság felé történő adattovábbításra alkalmazandó módszerek és határidők
(1) A mezőgazdasági adatszolgáltatási űrlapokat az 1217/2009/EK rendelet 7. cikkében említett kapcsolattartó iroda nyújtja be a Bizottsághoz az ugyanazon rendelet 19. cikke (1) bekezdésének b) pontja szerinti számítógépes adatszolgáltatási és ellenőrzési rendszeren keresztül. A kért információkat elektronikus úton, az említett rendszeren keresztül a kapcsolattartó iroda rendelkezésére bocsátott minták alapján kell továbbítani.
(2) A tagállamok a mezőgazdasági számviteli információs hálózat bizottsága útján kapnak tájékoztatást az (1) bekezdésben említett számítógépes rendszer megvalósításának általános feltételeiről.
(3) A mezőgazdasági adatszolgáltatási űrlapokat az érintett számviteli év végét követő december 31-ig kell benyújtani a Bizottsághoz.
Azok a tagállamok, amelyeknek nem állt módjában az első albekezdésben meghatározott időszakon belül megküldeni a 2012. évi mezőgazdasági adatszolgáltatási űrlapon kért adatokat, az első albekezdésben említett határidőt követő három hónapon belül még benyújthatják a mezőgazdasági adatszolgáltatási űrlapokat a Bizottsághoz.
(4) A mezőgazdasági adatszolgáltatási űrlapok Bizottsághoz való benyújtása akkor tekinthető teljesítettnek, ha a 9. cikkben említett számviteli adatok bekerültek az (1) bekezdésben említett számítógépes adatszolgáltatási és ellenőrzési rendszerbe, majd végbementek a számítógépes ellenőrzések, és a kapcsolattartó iroda megerősítette, hogy az adatok feltölthetők a rendszerbe.
4. FEJEZET
ÁTALÁNYDÍJ
11. cikk
Megfelelően kitöltött mezőgazdasági adatszolgáltatási űrlapok
Az 1217/2009/EK rendelet 19. cikke (1) bekezdése a) pontjának alkalmazásában a mezőgazdasági adatszolgáltatási űrlapok akkor minősülnek megfelelően kitöltöttnek, ha tartalmuk a tényeket tekintve helytálló, és a bennük szereplő számviteli adatok rögzítése és közlése az e rendelet VIII. mellékletében meghatározott megjelenési formának és felépítésnek megfelelően történt.
12. cikk
Az átalánydíj-fizetés kapcsán figyelembe vehető mezőgazdasági adatszolgáltatási űrlapok száma
Az átalánydíj-fizetés kapcsán figyelembe vehető, megfelelően kitöltött és benyújtott mezőgazdasági adatszolgáltatási űrlapoknak az 1217/2009/EK rendelet 5a. cikkének (2) bekezdése szerint, tagállamonként megállapított teljes száma nem haladhatja meg az adatszolgáltató üzemeknek az adott tagállamra vonatkozóan e rendelet II. mellékletében rögzített teljes számát.
Amennyiben valamely tagállam egynél több FADN-körzettel rendelkezik, a megfelelően kitöltött és benyújtott, az átalánydíj-fizetés kapcsán figyelembe vehető adatszolgáltatási űrlapok FADN-körzetenkénti legnagyobb száma legfeljebb 20 %-kal meghaladhatja az érintett FADN-körzet tekintetében megállapított számot, feltéve, hogy az érintett tagállam esetében a megfelelően kitöltött és benyújtott mezőgazdasági adatszolgáltatási űrlapok teljes száma nem nagyobb a szóban forgó tagállamra vonatkozóan e rendelet II. mellékletében megállapított teljes számnál.
13. cikk
Az átalánydíj kifizetése
Az 1217/2009/EK rendelet 19. cikke (1) bekezdésének a) pontjában említett átalánydíj teljes összegének kifizetésére két részletben kerül sor:
a)
az e rendelet 14. cikkének első bekezdésében megállapított összeg alapján kiszámított teljes összeg 50 %-a az egyes számviteli évek elején kerül kifizetésre az adatszolgáltató üzemek e rendelet II. mellékletében megállapított számának megfelelően;
b)
a fennmaradó összeg azt követően kerül kifizetésre, hogy a Bizottság a benyújtott mezőgazdasági adatszolgáltatási űrlapokról megállapította, hogy azok megfelelően vannak kitöltve.
Az e cikk első bekezdésének b) pontjában említett fennmaradó összeg kiszámítása úgy történik, hogy az e rendelet 14. cikke alapján kiszámított, mezőgazdasági adatszolgáltatási űrlaponként fizetendő átalánydíjat megszorozzuk azoknak a megfelelően kitöltött mezőgazdasági adatszolgáltatási űrlapoknak a számával, amelyek után e rendelet 12. cikke értelmében átalánydíj jár, és az így kapott szorzatból kivonjuk az e cikk első bekezdésének a) pontjában említett kifizetés összegét.
14. cikk
Az átalánydíj összege
Az 1217/2009/EK rendelet 19. cikke (1) bekezdésének a) pontjában említett átalánydíj összege mezőgazdasági adatszolgáltatási űrlaponként 160 EUR.
Amennyiben az 1217/2009/EK rendelet 19. cikke (1) bekezdésének a) pontjában említett 80 %-os küszöbértéket sem egy adott FADN-körzet, sem az érintett tagállam szintjén nem sikerül elérni, a szóban forgó rendelkezésben meghatározott csökkentést csak nemzeti szinten kell alkalmazni.
Ha valamely tagállam az e rendelet 9. cikkében említett számviteli adatokat legalább egy hónappal a 10. cikk (3) bekezdése szerinti vonatkozó határidő előtt benyújtja, az átalánydíj összege 5 EUR-val emelkedik, kivéve, ha valamely FADN-körzet vagy az adott tagállam esetében nem sikerül elérni az 1217/2009/EK rendelet 19. cikke (1) bekezdésének a) pontjában említett 80 %-os küszöbértéket.
5. FEJEZET
ÁTMENETI ÉS ZÁRÓ RENDELKEZÉSEK
15. cikk
Hatályon kívül helyezés
A 283/2012/EU végrehajtási rendelet és a 730/2013/EU végrehajtási rendelet 2015. január 1-jével hatályát veszti.
Az említett rendeletek továbbra is alkalmazandók azonban a 2015. számviteli évet megelőző számviteli évek tekintetében.
16. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet a 2015. számviteli évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 3-án.

Labels: 12
19
6